Хэхыныгъэхэр-2016
Бжьыпэр зыIыгъхэр наIуэ къохъу
ФокIадэм и 18-м екIуэкIа хэхыныгъэхэм къарикIуахэм дыгъуасэ щыхэплъэжащ КъБР-м и ХэхакIуэ комиссэм. Абы и тхьэмадэ Джэш Вячеслав дызэрыщигъэгъуэзамкIэ, хэхыныгъэм цIыху 483776-рэ къекIуэлIащ, ар хэхакIуэхэм я процент 90,11-рэ мэхъу.
Урысей Федерацэм и Федеральнэ Зэхуэсым и Къэрал Думэм и ебланэ зэхуэсыгъуэм кIуэну зыкъэзыгъэлъэгъуахэм ящыщу пашэныгъэ зыубыдар Щхьэгуэш Адэлбийщ. Абы и цIэкIэ процент 50,13-м Iэ яIэтащ, (цIыху 241 626-м). АдэкIэ къыкIэлъокIуэ Пащты Борис — процент 18,8-рэ (цIыху 90 628-рэ), Токъу Руслан — процент 15,86-рэ (цIыху 76 431-рэ), Щхьэгъэпсо Сэфарбий — процент 14,78-рэ (цIыху 71261-рэ), Жылэ Хьэсэн — процент 0,14-рэ (цIыху 661-рэ), Шаваев Камал — процент 0,11-рэ (цIыху 526-рэ), Цумаев Муса — процент 0,10-рэ (цIыху 496-рэ), Султановэ Айшат — процент 0,07-рэ (цIыху 325-рэ).
Политикэ партхэм ящыщу республикэм щыпсэухэм я дзыхь зрагъэзу къагъэлъэгъуар «Урысей зэкъуэтырщ». Абы папщIэ хэхакIуэхэм я нэхъыбэм, процент 77,71-м, Iэ яIэтащ. «Урысей Федерацэм и Коммунист партым» и телъхьэщ процент 18,9-рэ, «Захуагъэ здэщыIэ Урысейм» — проценти 2,09-рэ. Адрейхэм хэхакIуэхэм я зы процент къахуэхьакъым.
Джэш Вячеслав къызэрыхигъэщамкIэ, хэхыныгъэхэр хабзэм тету, шынагъуэншэу екIуэкIащ.
Щомахуэ Залинэ.
